b"\n_START_ARTICLE_\nRobert Maaskant\n_START_SECTION_\nUra pelaajana\n_START_PARAGRAPH_\nMaaskant aloitti peliuransa deventeril\xc3\xa4isseura Go Ahead Eaglesissa 1989. H\xc3\xa4n vaihtoi seuraa tihe\xc3\xa4\xc3\xa4n pelaten Alankomaiden ohella my\xc3\xb6s Skotlannissa Motherwellin joukkueessa kaudella 1991\xe2\x80\x931992. Maaskantin peliura p\xc3\xa4\xc3\xa4ttyi kauden 1995/96 j\xc3\xa4lkeen Excelsior Rotterdamin paidassa.\n_START_SECTION_\nUra valmentajana\n_START_PARAGRAPH_\nValmennusuransa Maaskant aloitti 1996 FC Zwollen apuvalmentajana. Kolmen kauden j\xc3\xa4lkeen h\xc3\xa4n nousi RBC Roosendaalin p\xc3\xa4\xc3\xa4valmentajaksi 1999, josta siirtyi kolmen kauden j\xc3\xa4lkeen Go Ahead Eaglesiin kes\xc3\xa4kuussa 2002. Pesti j\xc3\xa4i lyhyeksi ja jo tammikuussa 2003 Maaskant j\xc3\xa4tti deventeril\xc3\xa4isseuran ja palasi RBC Roosendaaliin._NEWLINE_Kes\xc3\xa4ll\xc3\xa4 2004 Maaskant siirtyi Willem II Tilburgin p\xc3\xa4\xc3\xa4valmentajaksi. Pesti seurassa j\xc3\xa4i reilun kauden mittaiseksi, kun h\xc3\xa4n sai potkut marraskuussa 2005. Valmennusteht\xc3\xa4viin h\xc3\xa4n palasi tammikuussa 2006 ja j\xc3\xa4lleen RBC Roosendaalissa. H\xc3\xa4n sai potkut kes\xc3\xa4ll\xc3\xa4 2007 ja siirtyi vuoden sopimuksella MVV Maastrichtin p\xc3\xa4\xc3\xa4valmentajaksi. _NEWLINE_Kes\xc3\xa4ll\xc3\xa4 2008 Maaskant palasi Eredivisiehen valmentajan, kun kaudella 2007/08 loistavasti kolmanneksi sijoittunut NAC Breda palkkasi h\xc3\xa4net Ernie Brandtsin seuraajaksi. H\xc3\xa4nen johdollaan NACin sijoitus Eredivisiess\xc3\xa4 putosi ja kaudella 2008/09 seura sijoittui yhdeks\xc3\xa4nneksi. Eredivisien karsinnoissa Eurooppa-liigaan NAC esiintyi kuitenkin vahvasti ja voitti karsintafinaalissa FC Groningenin yhteismaalein 4\xe2\x80\x931 ja selvisi eurokentille. _NEWLINE_Kaudella 2009/10 NAC taisteli talousvaikeuksia vastaan ja sijoittui liigassa kymmenenneksi j\xc3\xa4\xc3\xa4den pisteell\xc3\xa4 europelikarsintojen ulkopuolelle. Elokuussa 2010 Maaskant j\xc3\xa4tti seuran ja siirtyi puolalaisen Wis\xc5\x82a Krakovan p\xc3\xa4\xc3\xa4valmentajaksi.  Maaskant johdatti Wis\xc5\x82an debyyttikaudellaan Puolan mestariksi kahden vuoden tauon j\xc3\xa4lkeen. Kausi 2011/12 l\xc3\xa4hti kuitenkin nihke\xc3\xa4mmin k\xc3\xa4yntiin sek\xc3\xa4 Ekstraklasassa ett\xc3\xa4 Eurooppa-liigassa ja lopulta Maaskant sai potkut marraskuun alussa 2011. _NEWLINE_Toukokuun alussa 2012 Maaskant palasi valmennusteht\xc3\xa4viin yhdysvaltalaisen Texas Dutch Lionsin p\xc3\xa4\xc3\xa4valmentajaksi ja urheilutoimenjohtajaksi.  Alankomaalaisvalmentajan kehitysty\xc3\xb6 seurassa p\xc3\xa4\xc3\xa4ttyi kuitenkin lyhyeen, sill\xc3\xa4 toukokuun lopussa h\xc3\xa4nest\xc3\xa4 tuli Eredivisie-seura FC Groningenin uusi p\xc3\xa4\xc3\xa4valmentaja.  H\xc3\xa4nen sopimuksensa Texasin kanssa mahdollisti pikaisen paluun Eurooppaan.  Maaliskuussa 2013 Maaskant ilmoitti, ett\xc3\xa4 h\xc3\xa4n ei jatka seuran valmentajana kauden j\xc3\xa4lkeen.  Groningen sijoittui lopulta Eredivisiess\xc3\xa4 seitsem\xc3\xa4nneksi._NEWLINE_Kes\xc3\xa4kuussa 2013 Maaskantista tuli FK Dinamo Minskin p\xc3\xa4\xc3\xa4valmentaja.  Hollantilainen luotsasi Dinamon kaudella 2013 liigassa kolmanneksi. Kauden j\xc3\xa4lkeen h\xc3\xa4n siirtyi Columbus Crew'n apuvalmentajaksi MLS-liigaan. Tammikuussa 2015 Maaskant palasi NAC Bredan p\xc3\xa4\xc3\xa4valmentajaksi pelastamaan seuraa putoamiselta Eredivisiest\xc3\xa4.  Maaskantin johdolla seura selvitti tiens\xc3\xa4 putoamiskarsintoihin, mutta jatkoaikatappio Rodalle tiesi seuran putoamista Eerste Divisieen 15 per\xc3\xa4tt\xc3\xa4isen p\xc3\xa4\xc3\xa4sarjakauden j\xc3\xa4lkeen. Maaskant j\xc3\xa4tti teht\xc3\xa4v\xc3\xa4ns\xc3\xa4 kauden p\xc3\xa4\xc3\xa4tytty\xc3\xa4._NEWLINE_Maaliskuun lopussa 2017 Maaskant palasi valmennusteht\xc3\xa4viin, kun h\xc3\xa4nest\xc3\xa4 tuli Eredivisien h\xc3\xa4nnille juuttuneen Go Ahead Eaglesin p\xc3\xa4\xc3\xa4valmentaja. Maaskant ei onnistunut pelastamaan seuraa putoamiselta ja j\xc3\xa4tti teht\xc3\xa4v\xc3\xa4ns\xc3\xa4 kauden j\xc3\xa4lkeen._NEWLINE_Kes\xc3\xa4kuussa 2019 Maaskant palasi valmennusteht\xc3\xa4viin VVV-Venlon uutena p\xc3\xa4\xc3\xa4valmentajana."